廣州地鐵1號綫

廣州地鐵1號綫（粵拼：gwong2 zau1 dei6 tit3 jat1 hou6 sin3），第個名係中山路綫（zung1 saan1 lou6 sin3），係廣州第一條通車嘅地鐵綫路，連接荔灣區嘅西塱到天河區嘅廣州東站。綫路代表色係■黃色。

規劃
喺1987年，廣州市政府準備引入法國資本嚟准備起地鐵而出咗四個方案。其中初步方案係出現咗而家嘅1號綫。喺芳村西塱到黃沙部分嗰五個站最先定好。而東北邊嗰部分初期有得拗。目前有呢兩份係嗰時嘅規劃最明確要經過嘅地方：
第一份：其中1987年嗰份係過咗黃沙之後即刻轉右行第十甫同上下九，喺文昌南路同十八甫北路嘅交界位（廣州酒家附近）整咗「第十甫站」，去到大德路近人民路口整咗個「人民中站」；之後一直向東行，去到而家北京路步行街南邊近潮樓近惠福東路口整咗「惠福路站」同規劃緊嘅2號綫轉車。之後一直向東行，先喺東濠涌邊嘅萬福路口整「萬福路站」；再喺白雲路同東川路嘅交界整咗「東川路站」；跟住喺東山嘅龜崗一帶整咗「署前路站」；最後喺五羊新城近廣州大道中位整咗五羊新城站（而家係5號綫嘅五羊邨站）。過咗廣州大道中之後向東北偏北方位轉，到珠江新城規劃區嚿地皮西北角（而家大概花城廣場北邊中間位）整咗「廣州大道中站」（而家屬APM嘅婦兒中心站），去到天河體育中心東南角嘅體育東路口整咗體育中心站，跟住喺天河北路近林和東路口整咗天河北路站，最後轉向正西北去到廣州東站為止。但喺東北角總站——天河火車站西北角亦預留咗啲綫準備延長到瘦狗嶺為止。
第二份：喺過咗黃沙之後一直行，先經過寶華路，再一直向北行，半佬喺多寶路同嘅交界整多寶路站（而家嘅長壽路站）；喺中山七、八路同荔灣路嘅交界東北角（荔灣體育場西南角附近）整中山八路站，去到近彩虹橋位轉東行入東風路，之後喺流花湖公園南門整「東風西路站」；去到解放北路口整咗中山紀念堂站（而家係紀念堂站）；喺東濠涌邊整咗「越秀橋站」；行到執信中學南門附近整咗「執信路站」；到而家東環路近東峻廣場位整咗「水均崗站」跟住到天河立交部分整咗環市東站，到體育中心東南角之後按返1987年份規劃去到天河火車站總站位為止。
到咗1988年，地鐵方將原先兩份規劃嘅路線版都取消嗮。改成喺過咗黃沙之後行向偏西，之後轉入中山路，到荔灣路口東邊有中山八路站，但係冇陳家祠站。而且楊箕村站就喺依家嘅中山一立交附近，同時東山口同埋楊箕村之間有梅花村站。而天河部份就係從天河東路去到天壽路再轉入廣州火車東站嘅地下，喺天河路口搞咗體育中心站同埋天河北路口嘅天河北路站。同時預留咗啲線路去到瘦狗嶺。後嚟喺徵求咗市民意見之後搞咗「十字線網」嘅規劃，加上嗰時西關屬鄉下地方，而且嗰時經費比較少錢，地鐵方諗住慳返嗰6億文而改咗份規劃，就係過咗黃沙之後就改行到寶華路，之後中山八路站東移到依家嘅陳家祠廣場嗰度，重改咗名叫陳家祠站。而楊箕村站同埋梅花村站合併咗。而天河嘅地方就改行天河南一路再轉入體育東路。喺體育西路嘅路口搞咗體育西路站，而體育中心站就向西移到體育東路地下，不過天河北路站就取消咗。而位於火車東站嘅車站就從南北走向改成東西走向，而預留位縮短到廣州東站汽車客運站嘅地下附近。

施工
地鐵一本通喺1999年6月28號正式出咗1號綫全線開通嘅專題報道
1993年12月28號，地鐵1號線正式逳手。喺施工嗰陣拆咗中山路入面一大堆嘅騎樓，凈係得返中山六路嘅騎樓同中山四路嘅一部分騎樓到依家都重喺度。同時重將好多市民搬到去同德圍嗰邊住，連嗰陣時嘅市長黎子樓俾人整蠱嗌成「黎拆樓」。而芳村到黃沙之間嘅沉管隧道同埋珠江隧道一齊起。

營運
1997年6月28號：地鐵1號線首通段西朗到黃沙通車。全程票價5元，半個鐘一班車。
1999年2月16號：從黃沙站到廣州東站11個車站投入服務，全線通車重做觀光營運。
1999年6月28號，全線車站投入商業營運。

車站改造同埋月台幕門、閘門嘅加裝工程
重未裝月台幕門之前嘅車站
裝緊月台幕門嘅車站
已經裝咗月台幕門之後嘅車站
重未裝月台閘門之前嘅車站
已經裝咗月台閘門之後嘅車站
2005年，由於地鐵公司考慮到月台嘅乘客安全（例如防止乘客墮軌）同埋爲咗慳能源（防止月台嘅冷氣流失）嘅關係，所以決定1號線成條線加嗮月台幕門、月台閘門。
2006年，加裝工程全面開工，加裝工程喺每晚黑收咗車後到第二天開始服務之前進行。
2006年底，黃沙站改造加裝月台幕門完畢並投入使用，同時第一批車站嘅3個車站全部開始改造。
2007—2008年，地下站好多批嘅車站完成改造，月台幕門投入使用。
2008年12月，地下站最後一個裝屏蔽門嘅車站——芳村站嘅月台幕門用得喇。
2009年1月，地面站坑口站嘅月台閘門投入使用。
2009年2月，地下站花地灣站嘅月台閘門投入使用。
2009年7月22號，地面站西塱站嘅月台閘門投入使用，成條線嘅月台幕門同埋半高門都裝嗮。

車站
廣州地鐵1號綫嘅路線圖同轉車車站（2020年11月19號）
呢條地鐵喺西朗站同坑口站係地面車站，而凈低嘅車站都喺地底。其中呢條線有16個站：
廣州東站，體育中心，體育西路，楊箕，東山口，烈士陵園，農講所，公園前，西門口，陳家祠，長壽路，黃沙，芳村，花地灣，坑口，西朗。其中廣州東站，體育西路，楊箕，東山口，公園前，陳家祠，黃沙，西朗都係轉車嘅站。

各站首班、尾班車時間表
下表僅供參考。如有時間變化，請以地鐵站內嘅公告為準：

開咗嘅
公園前站——轉2號綫。
呢個站係家陣廣州地鐵入面唯一一個用咗西班牙式月台佈局嘅轉車車站，其中部車向前行緊嘅方向嘅右邊棟門係畀人落車嘅，而左邊棟門係畀人上車嘅。千祈冇落錯門口。
體育西路站——轉3號綫。
呢個站係站廳入面轉車嘅，佢係用咗喺起緊地鐵站嗰陣，站廳入面事先留低咗轉黃埔輕軌嘅界面，個站廳整大咗之後嘅十字架形站廳可以接到兩條路線嘅月台。
廣州東站——轉3號綫。
喺地鐵1號綫起緊呢個站嗰陣，冇事先留低轉車條件，但係喺站廳同埋月臺嘅西邊都有條通道可以接去3號綫嘅收費區，但係行嘅路都幾長下，而且月台同埋樓層嘅連接通道方面，由於要避開3號綫嘅行車隧道，所以扶梯嘅底邊重有埐樓梯。
楊箕站——轉5號綫。
喺地鐵1號綫起緊呢個站嗰陣，冇事先留低轉車條件，如估轉車嘅話必須要出去站廳，重要去到原嚟嘅A出口附近整嘅轉車通道，行到去5號綫嘅站廳入面轉車，由於條路好窄，加上距離又比較長，重有中間重要行條樓梯嘅。
西塱站——轉廣佛綫。
呢個站係站廳入面轉車嘅，需要行到1號綫嘅二樓站廳入面，跟住再落去扶手電梯去到地下嘅廣佛線站廳，喺扶手電梯嘅底重有埐樓梯。
東山口站——轉6號綫。
喺地鐵1號綫起緊呢個站嗰陣，冇事先留低轉車條件，呢個站同楊箕站都係一樣，如估轉車嘅話必須要出去站廳，重要去到原嚟嘅A出口同埋部份嘅市政通道改成嘅轉車通道，距離唔單止長，落咗樓梯之後重要行到去扶手電梯附近落埋去先至到6號綫嘅站廳入面轉車。
黃沙站——轉6號綫。
喺地鐵1號綫起緊呢個站嗰陣，冇事先留低轉車條件，同東山口站一樣，需要行到去站廳，重要去到出入口通道改成嘅轉車通道去到6號綫嘅站廳入面，不過轉車距離仲遠過東山口站嘅。
陳家祠站——轉8號綫。
喺地鐵1號綫起緊呢個站嗰陣，冇事先留低轉車條件，需要行到去站廳中部，重要去到出入口通道改成嘅轉車通道去到8號綫嘅站廳入面。
芳村站——轉11號綫。
喺地鐵1號綫起緊呢個站嗰陣，冇事先留低轉車條件，需要行到去站廳中部，重要去到出入口通道改成嘅轉車通道去到8號綫嘅站廳入面。

遲啲會係轉車站
芳村站——轉19號綫。
起緊1號綫冇事先留低轉車條件，估計可能用出口通道嚟改成轉車。
烈士陵園站——轉12號綫。
起緊1號綫冇事先留低轉車條件，估計可能用出口通道嚟改成轉車。
體育西路站——轉10號綫同埋13號綫。
1號綫同3號綫開通之後冇事先留低其它新路線轉車條件，估計可能用超長通道嚟轉車。
廣州東站——轉11號綫同埋18號綫。
1號綫同3號綫開通之後冇事先留低其他新路線轉車條件，估計可能用通道嚟轉車。轉車通道有可能會整成O字形嘅格局。

冇用到留低咗轉車結構嘅車站
西塱站——轉廣佛輕軌。呢個站喺起嗰陣就喺2樓嘅站廳入面，留低咗轉高架線嘅結構，但係1號綫改咗行地底就冇用到。

列車嘅編號
註：
1號線、2號線、8號線嘅部分列車會睇下情況再嚟點分配同調用。
01x057058之前係配咗2號線嘅2x9596嗰條，喺更新咗部車之後改咗去1號線入面，仲重新編咗個䄒。呢部車之前係2號線嘅第27部列車，可能係出廠嗰陣計畫用02x053054呢隻䄒嘅車，但係由於同嗰陣時嘅2x5354列車啱啱好撞正個䄒，所以就冇用到，結果重新安咗個2x9596呢隻䄒。
A2型冚唪唥都係之前嘅2號線列車，不過後嚟喺舊嘅2號線一分為二之後，部列車就配咗佢新嘅2號線或者係8號線，之前嘅䄒都係四位數2xNN形式嘅，依家冚唪唥都改嗮去1號線入面再重新安個䄒喇。由於廣州地鐵1、2、8號線嘅列車都係用偶數車頭嚟對返個行嘅方向，重有嘅係，2、8號綫入面嘅列車喺1號線入面行嗰陣，喺去同埋返轉頭嗰陣啱好同1號綫調返轉嚟，所以呢批列車喺重新編咗個䄒嗰陣，係按返1號線嘅習慣嚟轉咗奇偶數嚟對返下面嘅表：